România Irlanda de Nord 1-1. Iordănescu, supărat că adversarii i-au încurcat planurile
- Ionel Sclavone
- 23 martie 2024, 07:45
Edi Iordănescu s-a arătat nemulțumit că irlandezii i-au încurcat planurile în amicalul de vineri seara. România a încheiat la egalitate, scor 1-1, meciul cu Irlanda de Nord, pe Arena Națională.
Naționala României s-a văzut condusă încă din minutul șapte de oaspeți, care au deschis scorul prin Jamie Reid. A fost prima partidă de pregătire a echipei antrenate de Edi Iordănescu în perspectiva EURO 2024. Denis Man a egalat în minutul 23, salvând onoarea Naționalei.
Edi Iordănescu nemulțumit de irlandezi
Nord-Irlandezii au pus mari probleme echipei naționale datorită așezării compacte în teren. Astfel, în afara golului, înscris de Denis Man, românii nu au avut prea multe acțiuni notabile. De aici și nemulțuirea lui Edi Iordănescu care spera că jucătorii săi vor învinge. Selecţionerul a declarat că a abordat meciul la victorie, însă adversarul a fost "arţăgos" și i-a încurcat planurile.
"În primul rând ne doream să câştigăm, chiar dacă am făcut al 12-lea joc fără înfrângere, noi am abordat la victorie meciul. Nu a fost uşor, pentru că am întâlnit un adversar foarte arţăgos. Am văzut că cifrele nu arată rău, am avut 66% posesie, dar am avut o construcţie pasivă în multe momente. Nu am avut nici ritmul la construcţie pe care l-aş fi vrut. Un alt lucru care nu îmi dă pace este legat de chimia jocului", a spus Edi Iordănescu la finalul jocului amical.
Tehnicianul a declarat că în următorul meci, cu Columbia, va aborda o nouă strategie, încercând să găsească cea mai potrivită soluție pentru jocul echipei. Rămâne de văzut dacă următorul experiment va fi mai reușit decât cel cu irlandezii.
"Probabil că veţi vedea o altă soluţie în meciul cu Columbia. Este prematur să vorbim despre primul 11 sau aşezare acum. M-am gândit să mutăm cât mai mulţi jucători, să le dăm minute, nu-i uşor nici pentru noi să dăm minute unui jucător la echipa naţională pe care nu le primeşte la club. Dar ăsta este nucleul care acum trei luni şi jumătate a calificat naţionala României, după o campanie cu multe momente foarte bune. Şi am încredere foarte mare în ei, ştiu că pot mult mai mult", a spus selecţionerul.
Selecționerul despre jocul Naționalei
În cadrul conferinței de presă, Edi Iordănescu a explicat că a încercat să facă ajustări în jocul naţionalei. El a mai spus că nu are reproșuri de adus jucătorilor săi din punct de vedere al concentrării şi dorinţei. Potrivit spuselor sale, jocul cu Irlanda de Nord a fost dificil, adversarii fiind agresivi și arățăgoți în teren. Ceea ce i-a cam dat planurile peste cap.
"A fost un test care ne-a provocat, pe care îl aşteptam, un test dificil, pentru că împreună cu colegii din staff am văzut toate meciurile celor de la Irlanda de Nord din calificări şi ştiam că este o echipă foarte arţăgoasă, agresivă, cu lucruri bune în jocul ei. Dar mi-am dorit un test care să ne pună în dificultate, să ne răspundă la nişte întrebări. Am primit o serie de răspunsuri, am făcut mai multe încercări din punct de vedere global. Am încercat să consolidăm nişte lucruri, să fie atitudine să fie implicare, seriozitate", a mai spus Iordănescu.
Selecționerul a preciat că jucătorii săi au muncit și îi apreciază pentru acest lucru. El a spus că a dorit să facă o serie de ajustări în jocul echipei.
"Echipei eu nu am ce să-i reproşez ca şi concentrare, dorinţă. Nu au fost jucători care să nu muncească. Am vrut să facem şi nişte ajustări, nişte corecţii. Din punct de vedere individual am încercat să facem nişte corecţii, pentru că dacă nu încerci acum, nu mai ai când. Sunt puţine momente în care ne permitem să încercăm. Vrem să avem răspunsuri cât mai clare şi la final de mai, iunie să ieşim cu deciziile cele mai obiective. Am primit răspunsuri pozitive şi negative", a menţionat tehnicianul.
Pe cine se bazează Edi Iordănescu cu Columbia
Selecționerul echipei naționale a spus că Horaţiu Moldovan şi Andrei Raţiu, rezerve cu Irlanda de Nord, vor juca cu Columbia. Meciul se va disputa la Madrid (Spania). El a spus că are așteptări de la jucătorii care au debutat la echipa națională.
"Avem aşteptări multe, sunt şi jucători de la care aşteptam mai mult, dar sunt şi jucători care au debutat astăzi, sunt şi jucători pe care am vrut să îi testăm. Am văzut că s-a discutat foarte mult şi pe tema portarilor. Avem doi portari foarte tineri, care activează în competiţia internă. Şi aveam două certitudini, am vrut să-l vedem şi pe Niţă astăzi, pentru că traversează o perioadă foarte bună în Turcia", a mai spus Edi Iordănescu
Tehnicianul a spus că mizează pe portarul Horațiu Moldovan și vrea să le arate celor de la Atletico Madrid că este un jucător important.
"Sunt şanse mari să-l vedeţi şi pe Moldovan, mai ales pe terenul la care el activează la Madrid (n.r. - împotriva Columbiei). Vrem să fie sub observaţia spaniolilor de la Atletico, să vadă că mizăm pe el şi că e un jucător foarte important pentru noi. La fel e şi cazul lui Raţiu, pe care nu puteam să-l expunem să joace 2 meciuri în 4 zile. Aşa că şi pe el am ales să îl folosim în meciul următor din Spania, acolo unde el activează", a afirmat antrenorul.
Antrenorul Naționalei mizează pe Ianis Hagi
Edi Iordănescu a declarat că i-a acordat lui Ianis hagi mai multe minute, în joc, decât este obișnuit să joace la echipa de club. El a spus că fotbalistul român merită mai multe șanse ca să se impună. Totodată, Edi Iordănescu i-a sugerat lui Ianis Hagi să discute cu antreorul său și să-și clarifice situația.
"Lui Ianis Hagi i-am dat mai multe minute decât este obişnuit el să primească la club. Şi eu cred că merită să primească mai multe minute şi la club. Eu ştiu cât de mult l-au dorit cei de acolo. El este foarte conştient că nu poate să continue aşa, trebuie să facă ceva, să se impună. Poate trebuie să aibă o discuţie din nou cu antrenorul, să vadă ce doreşte şi clubul, şi să primească şanse. Nu poate să joace patru minute sau şase minute, mai ales că mai sunt mai puţin de două luni şi vine Europeanul. Astăzi a intrat mai bine decât s-a anticipat ţinând cont de minutele pe care le avea, dar a intrat cu dorinţa de a demonstra şi a produs câteva momente bune", a adăugat Edward Iordănescu.
România va disputa un al doilea meci de pregătire înaintea participării la EURO 2024, la 26 martie, de la ora 21:30, pe Civitas Metropolitano din Madrid, contra selecţionatei Columbiei.
România - Irlanda de Nord, scor 1-1
Naţionala de fotbal condusă de Edi Iordănescu a terminat la egalitate cu echipa Irlandei de Nord, 1-1 (1-1), într-un meci amical pe Arena Naţională. Oaspeţii au marcat la capătul unui contraatac rapid, început de la Conor Bradley, jucătorul lui Liverpool, continuat de Thompson. Scorul a fost deschis de debutantul Jamie Reid, rămas singur cu portarul Niţă, în minutul 7.
România a reuşit egalarea în min. 23, când Răzvan Marin a trimis o minge lungă, recepţionată de Dennis Man. Acesta a croşetat apărarea oaspete şi l-a învins pe portarul Hazard cu un şut din careu. Man a mai avut o acţiune similară (38), dar şutul l-a nimerit pe coechipierul George Puşcaş.
România condusă de Edi Iordănescu a jucat mai bine în repriza secundă, fără să reuşi să finalizeze. Răzvan Marin l-a testat pe portarul Bailey Peacock-Farrell cu un şut de la circa 25 de metri (48). Stanciu a trimis din voleu de la 17 metri, după un corner, însă mingea s-a dus peste poartă (52). Cicâldău (55) a şutat de la 18 metri, însă mingea a fost deviată.
Ianis Hagi şi-a încercat şansa de la aproape 30 de metri, însă a tras pe direcţia portarului, care a reţinut fără emoţii. România nu a făcut un joc foarte bun, suferind mai ales în flancul stâng.